b'\n_START_ARTICLE_\nDr\xc5\xbeavni arhiv u Bjelovaru\n_START_SECTION_\nTeritorijalna nadle\xc5\xbenost - povjesni pregled\n_START_PARAGRAPH_\nHistorijski arhiv u Bjelovaru prema odluci o teritorijalnoj nadle\xc5\xbenosti iz 1963. godine djeluje na podru\xc4\x8dju op\xc4\x87ina Bjelovar, \xc4\x8cazma, Daruvar, \xc4\x90ur\xc4\x91evac, Gare\xc5\xa1nica, Grubi\xc5\xa1no Polje, Kri\xc5\xbeevci, Pakrac i Vrbovec. Do prve promjene dolazi ve\xc4\x87 1967. godine kada je 1. sije\xc4\x8dnja 1967. godine odlu\xc4\x8deno da op\xc4\x87ina Pakrac prije\xc4\x91e u sastav Historijskog arhiva u Slavonskom Brodu._NEWLINE_Prvih godina zaposlenici spremi\xc5\xa1ta bili su zadu\xc5\xbeeni za za\xc5\xa1titu i nadzor nad gra\xc4\x91om okolnih op\xc4\x87ina \xe2\x80\x93 spremi\xc5\xa1te Kri\xc5\xbeevci za Kri\xc5\xbeevce i Vrbovec, Daruvar za Daruvar, Pakrac, Gare\xc5\xa1nicu i Grubi\xc5\xa1no polje i Bjelovara za Bjelovar, \xc4\x8cazmu i \xc4\x90ur\xc4\x91evac, no u stvarnosti imala su veoma ograni\xc4\x8den prostor pohrane gradiva. Iako su u po\xc4\x8detku pojedina spremi\xc5\xa1ta imala stru\xc4\x8dne djelatnike, takova organizacija rada nije nikada potpuno za\xc5\xbeivjela pa se nadzor nad gradivom na terenu vr\xc5\xa1io isklju\xc4\x8divo iz Bjelovara. Godine 1967. Arhiv dobiva na kori\xc5\xa1tenje spremi\xc5\xa1te u \xc4\x8cazmi i pro\xc5\xa1iruje spremi\xc5\xa1ne prostore u Kri\xc5\xbeevcima, da bi do po\xc4\x8detka 80-tih ostalo samo sa spremi\xc5\xa1tem u Sv. Ivan \xc5\xbdabnu i naravno Bjelovaru. _NEWLINE_Samom Arhivu, prvotno smje\xc5\xa1tenom u zgradi muzeja, zbog potrebe za spremi\xc5\xa1nim prostorom, Skup\xc5\xa1tina op\xc4\x87ine Bjelovar 1967. godine dodjeljuje Arhivu na kori\xc5\xa1tenje nekoliko prostorija u susjednoj zgradi na glavnom gradskom trgu. Ve\xc4\x87 idu\xc4\x87e godine Arhiv dobiva u trajno kori\xc5\xa1tenje cijelu zgradu zajedno sa 3 dvori\xc5\xa1ne zgrade. Zgrada, jedna od najstarijih u gradu bila je u derutnom stanju, a u pojedinim djelovima imala je stanare. Ure\xc4\x91ivanje same zgrade potrajalo je do 1984. godine kada je njena adaptacija kona\xc4\x8dno dovr\xc5\xa1ena. Ostao je problem ure\xc4\x91enja dvori\xc5\xa1ne zgrade najvi\xc5\xa1e zbog nedostatka financijskih sredstava, no prvenstveno zbog nemogu\xc4\x87nosti iseljenja preostalih stanara. Posljednji stanar odselio se 1994. godine iz dvori\xc5\xa1ne zgrade kada je najzad sav prostor dodijeljen Arhivu do\xc5\xa1ao u njegov stvarni posjed.  _NEWLINE_Promjenom dru\xc5\xa1tveno-politi\xc4\x8dkog sustava po\xc4\x8detkom 1990- tih godina dolazi do odre\xc4\x91enih novina koje su vi\xc5\xa1estruko utjecale na Historijski arhivi u Bjelovaru. Ubrzo dolazi do promjene pravnog statusa regionalnih arhiva u dr\xc5\xbeavne ustanove pod upravom Ministarstva kulture. Dolazi i do izmjene naziva svih arhiva, pa tako Historijski arhiv u Bjelovaru mijenja naziv u Povijesni arhiv u Bjelovaru.   Posljednja promjena naziva dolazi ubrzo dono\xc5\xa1enjem novog zakona 1997. godine kada Arhiv dobiva naziv Dr\xc5\xbeavni arhiv u Bjelovaru pod kojim i danas djeluje. Donesen je i novi statut 1998. godine koji nala\xc5\xbee odre\xc4\x91ene promjene i u unutra\xc5\xa1njem ustroju ustanove. Formirani su odjeli \xe2\x80\x93 Op\xc4\x87i odjel, Odjel za obradu i sre\xc4\x91ivanje arhivskog gradiva,  Odjel za za\xc5\xa1titu arhivskog i registraturnog gradiva izvan arhiva i Dokumentacijsko \xe2\x80\x93 informati\xc4\x8dki odjel te je takva organizacija ustanove ostala do danas._NEWLINE_Teritorijalna nadle\xc5\xbenost arhiva ostaje ista, no podru\xc4\x8dje koje obuhva\xc4\x87a administrativno je druga\xc4\x8dije ure\xc4\x91eno. U nadle\xc5\xbenosti Arhiva nalazi se podru\xc4\x8dje Bjelovarsko-bilogorske \xc5\xbeupanije u cijelosti te pojedini gradovi i op\xc4\x87ine Koprivni\xc4\x8dko-kri\xc5\xbeeva\xc4\x8dke i Zagreba\xc4\x8dke \xc5\xbeupanije. _NEWLINE_Do zadnje promjene u teritorijalnoj nadle\xc5\xbenosti dolazi 2008. godine osnivanjem novih arhiva u Kri\xc5\xbeevcima i Virovitici. Odmah je napravljeno razgrani\xc4\x8denje gradiva, stvaratelja i imatelja sa Dr\xc5\xbeavnim arhivom u Virovitici i odre\xc4\x91eni fondovi predani su na brigu novoosnovanog arhiva u Virovitici.\n_START_SECTION_\nTeritorijalna nadle\xc5\xbenost 2018. godine\n_START_PARAGRAPH_\nDanas Arhiv obavlja svoju djelatnost na podru\xc4\x8dju gradova Bjelovar, \xc4\x8cazma, Daruvar, Gare\xc5\xa1nica, Grubi\xc5\xa1no Polje i Vrbovec te op\xc4\x87ina Berek, Dubrava, De\xc5\xbeanovac, \xc4\x90ulovac, Farka\xc5\xa1evac, Gradec, Hercegovac, Ivanska, Kapela, Kon\xc4\x8danica, Nova Ra\xc4\x8da, Preseka, Rakovec, Rovi\xc5\xa1\xc4\x87e, Severin, Sira\xc4\x8d, \xc5\xa0androvac, \xc5\xa0tefanje, Velika Pisanica, Velika Trnovitica, Veliki Gr\xc4\x91evac, Veliko Trojstvo i Zrinski Topolovac._NEWLINE_Dr\xc5\xbeavni arhiv u Kri\xc5\xbeevcima do 2018. godine nije po\xc4\x8deo sa radom, stoga Dr\xc5\xbeavni arhiv u Bjelovaru nastavlja obavljati djelatnost i na dijelu Koprivni\xc4\x8dko-kri\xc5\xbeeva\xc4\x8dke \xc5\xbeupanije. To je podru\xc4\x8dje gradova \xc4\x90ur\xc4\x91evca i Kri\xc5\xbeevaca te op\xc4\x87ine Ferdinandovac, Gornja Rijeka, Kalinovac, Kalnik, Klo\xc5\xa1tar Podravski, Molve, Novo Virje, Podravske Sesvete, Sveti Ivan \xc5\xbdabno, Sveti Petar Orehovec i Virje._NEWLINE_Pod nadzorom Arhiva je 555 pismohrana stvaratelja i imatelja gradiva koji su kategorizirani u 2 kategorije.'